
Karvedilol segédanyagos kristályosítása

Kulcsszavak: segédanyagos kristályosítás; oltás; morfológia javítás
Gyógyszerhatóanyagok segédanyagok jelenlétében végzett heterogén kristályosítása hatékony alternatívája lehet a hatóanyag fizikai tulajdonságainak módosítására. A leggyakrabban alkalmazott készítménytechnológiai segédanyagok (polimerek) a kristályosodás mechanizmusának módosításával változtatható a hatóanyag szemcsemérete, szemcseméret-eloszlása, szemcsealakja, kontrollálható a kristályszerkezet. Ezen fizikai tulajdonságok javíthatják az adott hatóanyag felszívódását, kedvezőbb porreológiai tulajdonságok miatt feldolgozhatóságát. A gyártás során alkalmazott formulálási lépések száma leredukálható, mellyel energia- és költséghatékonyabbá válik. A segédanyagok kristályosításban betöltött szerepére több szakirodalmi példa létezik, ám pontos mechanizmus magyarázatok máig vitatottak. A kutatómunkám célja egy modern gyógyszerhatóanyag segédanyagos kristályosítása, kedvezőbb terméktulajdonságok elérésére.
Karvedilol szakaszos hűtéses kristályosítását végeztem Polivinil-Pirrolidon (PVP) segédanyag alkalmazásával, mely során vizsgáltam a segédanyag kristályosításban betöltött szerepét, a különböző folyamatparaméterek függvényében. Előkísérleteim alapján a PVP hatóanyag aggregációt elősegítő hatását tapasztaltam, így a továbbiakban 2 változós kísérlettervben vizsgáltam a hűtési sebesség és a polimer koncentráció hatását a termék szemcseméretére, szemcseméret-eloszlására és habitusára, valamint az ezekből adódó gördülékenységére. Oldhatósági kísérleteket végeztem különböző polimer arányokkal, az ideális oltási hőmérséklet kiválasztására. A kísérletterv eredményeiből megállapítottam, hogy a polimer nélküli referencia termékhez képest a polimer a vizsgált paraméter térben (0,1 °C/perc-1°C/perc, 2 %-10 %) a termelést csekély mértékben módosította (89% -->78%), gyors hűtés és oltás mellett aggregálódást tapasztaltam. Oltás nélkül gyors hűtési sebességek mellett a rendszer nem kristályosodott. A hatóanyag kristályszerkezete minden esetben a kinetikailag preferált polimorf volt. A továbbiakban az aggregálódás elősegítésére kísérletsorozatot végeztem számos hűtési beállítással, állandó polimerkoncentráció mellett, melyben vizsgáltam az oltás szerepét. Az eredmények alapján a polimer aggregálódást elősegítő hatása oltás nélkül, kis hűtési sebességek mellett vált jelentőssé, ekkor a nukleációt és a kristálynövekedést befolyásoló hatása is egyaránt érvényesült. A szférikus kristályaggregátumokból álló termék gördülékenysége több kategóriát javítva kedvező minősítésű lett.



